Foto Controlul judiciar nu l-a speriat pe fostul prefect Dan Morega. S-a urcat a şasea oară la volan şi a lovit o maşină
Dan Morega, fostul prefect de Gorj, ar fi fost surprins iar la volanul maşinii. Se pare că nici măcar controlul judiciar nu l-ar fi speriat pe acesta.
UPDATE: Referitor la noul incident în care a fost implicat Morega, reprezentanţii Inspectoratului de Poliţie al Judeţului Gorj au declarat că poliţiştii din cadrul Biroului Rutier Târgu Jiu s-au sesizat cu privire la faptul că un bărbat de 78 de ani, din Târgu Jiu, în timp ce conducea un autoturism pe strada Fântânii din municipiu, a lovit o maşină. În urma evenimentului nu au fost persoane rănite, ci doar pagube materiale. "În urma verificărilor efectuate de poliţişti, a reieşit faptul că bărbatul avea permisul de conducere retras, de la data de 6 februarie. În cauză, a fost întocmit dosar de cercetare penală, sub aspectul săvârşirii infracţiunii de conducerea unui vehicul de către o persoană al cărei permis de conducere a fost retras", au mai transmis reprezentanţii IPJ Gorj.
În imaginile în care apare, îmbrăcat la costum, Morega este într-o benzinărie, iar mai apoi este pe scaunul şoferului. Aceasta ar fi a şasea oară când el conduce, chiar dacă are permisul retras din motive medicale, şi mai multe dosare penale.
Ar putea ajunge în spatele gratiilor
Cei care l-au surprins seara trecută susţin că Dan Morega ar fi lovit şi o maşină în drumul spre casă. Dacă se confirmă că fostul prefect de Gorj a condus din nou, acesta va ajunge direct în spatele gratiilor.
A fost expertizat de psihiatrii, care au ajuns la aceeaşi părere şi anume că Dan Morega este inapt să conducă şi discernământul lui este limitat. Asta nu l-a împiedicat însă să se urce la volan motiv pentru care are 5 dosare penale pentru aceeaşi faptă, dosare penale care l-ar putea condamna până la 5 ani de închisoare.